|  |
| --- |
|  |
| Република Србија  МИНИСТАРСТВО ТРГОВИНЕ,  ТУРИЗМА И ТЕЛЕКОМУНИКАЦИЈА  Број: 404-02-63/2014-02/21  12.01.2016. године  Немањина 22-26  Б е о г р а д |

На основу члана 115. и Прилога 3Л Закона о јавним набавкама („Службени гласник РС”, број 124/12, 14/15 и 68/15), државни секретар министарства, по овлашћењу министра трговине, туризма и телекомуникација, број: 119-01-241/2014-02 од 19.12.2014. године, доноси

**О Д Л У К У**

**О ИЗМЕНИ УГОВОРА**

1. Мења се Уговор о набавци услуге – ангажовање консултантске куће за спровођење пројеката „Јачање сектора услуга“, број: 404-02-63/2014-02/20 од 24.06.2015. године (у даљем тексту: Основни уговор) закључен је између Министарства трговине, туризма и телекомуникација, као наручиоца и понуђача „ХД Европска Консалтинг Група”д.о.о Београд, који је заведен код Наручиоца под бројем 404-02-63/2014-02/20 од 24.06.2015. године, а код добављача под бројем 173 од 26.06.2015. године, и који је закључен по спроведеном отвореном поступку јавне набавке О-24/2014.
2. Назив, адреса и врста наручиоца:

Министарство трговине, туризма и телекомуникација

Београд, Немањина 22-26

Орган државне управе.

1. Опис предмета набавке, назив и ознака из општег речника набавке:
   * набавка услуге – ангажовање консултантске куће за спровођење пројеката „Јачање сектора услуга“.
   * ознака из општег речника набавке 79400000 Услуге саветовања у пословању и управљању и сродне услуге.
2. Првобитна вредност уговора је 45.538.350,00 динара без ПДВ-а, односно 54.646.020,00 динара са ПДВ-ом.
3. Измењена вредност уговора је 43.678.294,29 динара без ПДВ-а, односно 52.413.953,15 динара са ПДВ-ом.
4. Oбјективни разлози за измену уговора, уз извод из конкурсне документације или одговарајућег прописа у којима се налази основ за измену:

Министарство спољне и унутрашње трговине, сада Министарство трговине, туризма и телекомуникација је током 2012. године у оквиру Норвешке билатералне помоћи аплицирало пројектом „Јачање сектора услуга“ . Средства за пројекат су одобрена у 2013. години а прва транша средстава је уплаћена у јануару 2014. године. Самим Пројектом је било предвиђено његово трајање од две године, односно до јануара 2016. године. Са реализацијом Пројекта се није одмах отпочело јер су у јануару 2014. године расписани ванредни парламентарни избори, а сам пројекат је предвиђао ангажовање консултантске куће кроз процедуру јавне набавке. Након конституисања нове Владе и усвајања новог Плана јавних набавки у јуну 2014. године, упућен је допис Министарству финансија за одобрење уговора који трају више од годину дана. Јавна набавка је расписана у октобру 2014. године, када више није постојала могућност да се одступи од одобреног пројекта. Уговор је закључен 24. јуна 2015. године.

Разлог зашто се са реализациојом пројекта толико каснило налази се и у дугом поступку јавне набавке који је био отежан да се заврши због изјављивања два захтева за заштиту права понуђача (у децембру 2014. године и у марту 2015. гoдине).

Од момента закључења уговора до завршетка пројекта је остало свега 6 и по месеци, због чега предвиђене активности које су требале да се спроводе две године су требале да се заврше за тако кратак период. Није било простора да се тражи продужетак реализације пројекта, јер су активности из пројекта предвиђене да се заврше, према Националном плану за усвајање Европског права, до краја 2015. године.

Консултантска кућа је према уговору имала обавезу да:

1. Сачини Почетни извештај у коме ће бити представљен план рада и рокови за реализацију појединачних активности Пројекта;
2. Анализира стање прописа у области ускуга које су предмет Директиве о услугама (Directive 2006/123/EC), направи списак свих прописа и анализира њихову усклађеност са Директивом;
3. Припреми и спроведе Програм обуке за реализовање шест радионица и 14 тренинга за државне службенике из институција у чијој су надлежности услуге које су предмет Директиве;
4. Припреми препоруке за краткорочни – средњорочни развој и циљеве дугорочног развоја сектора услуга, на основу резултата истраживања и на основу добре праксе из земаља чланица ЕУ, односно припреми Стручну основу за израду Стратегије развоја сектора услуга и Акциони план за њено спровођење;
5. Припреми Стручну основу за израду Нацрта закона о услугама;
6. Уради компаративну анализу најбоље пословне праксе функционисања Јединствене контактне тачке у најмање три земље чланице ЕУ. Према оцени Европске комисије најбоље функционишу Јединствене контактне тачке у следећим земљама: Данској, Великој Британији, Луксембургу, Холандији, Шведској, Естонији, Шпанији и Лихтенштајну, па је из тог разлога потребно Компаративну анализу радити за неке од ових земаља. Такође, потребно је дати процену стања за успостављање Јединствене тачке контакта у Републици Србији, као и предлог могућих решења и техничку спецификацију за успостављање исте; и
7. Изради концепт за нови Информациони систем услуга за ефикасно доношење одлука. Концепт таквог Информационог система услуга мора да садржи сврху, циљеве, резултате, активности, динамику реализације, ресурсе, потребну опрему и софтвер и упутство за кориснике.

Консултантска кућа је све ове обавезе извршила, а Нацрт закона о услугама је добио позитивне коментаре од Европске комисије.

Поред све побројане стручне помоћи, Консултантска кућа је била у обавези да обезбеди простор и опрему за рад ангажованих експерата, као и 5500 сетова промотивног материјала за потребе конференција, тренинга, радионица и јавних расправа. Сет промотивног материјала састоји се од оловке, дневног реда, мапе, фасцикле, брошуре, као и флеш меморије са метеријалом за сваки тренинг, односно радионицу.

На свим одржаним радионицама и тренинзима, био је обезбеђен материјал за рад свим учесницима. Међутим, с обзиром да се са отпочињањем пројекта каснило из објективних околности, потребе за израдом планиране количине сетова промотивног материјала нису постојале из разлога што су се у међувремену, независно од овог пројекта, одржали експланаторни и билатерални скрининзи за Преговарачко поглавље 3-право пословног настањивања и слобода пружања услуга као и TAIEX и радионице у оквиру PLAC пројекта, за шта је све по овом пројекту било и предвиђено дељење промотивног материјала. Исто тако, с обзиром на озбиљан период кашњења са пројектом, одазив запослених из државних институција није био према планираном броју јер су у међувремену стекли одређена знања из ове области, а који су такође требали да буду снабдевени овим сетовима.

Због свега изнетог, објективна потреба за израдом сетова промотивног материјала, за период реализације уговора од свега 6 и по месеци је била израда количине од 500 сетова, што је Добављач и извршио.

С обзиром да Министарство нема потребе за осталом количином сетова промотивног материјала, поднели смо иницијативу Добављачу за измену Основног уговора како би се смањила укупна уговорна вредност за вредност материјала за којим објективно нема потребе. Добављач се сагласио да се закључи уговор о измени Основног уговора, а износ смањења вредности Основног уговора утврђен је на основу понуде коју је Добављач обезбедио током реализације Пројекта на основу које је планиранирао трошак од 2.455.273,54 динара са ПДВ-ом за набавку 5500 сетова промотивног материјала, у којој је наведено да је цена једног сета 446,41 динара са ПДВ-ом .

С обзиром на изнето, израчунато је да укупна вреднот 5 000 сетова, за којима Министарство нема потребе, износи 2.232.066,85 динара са ПДВ-ом за који износ је потребно уговором о измени Основног уговора умањити укупну уговорену вредност.

Такође, желимо да напоменемо да у поступку јавне набавке ни један од потенцијалних понуђача није указивао на потребу смањења предвиђеног броја сетова као и да број сетова није био предмет заштите права понуђача.

На основу наведеног, Наручилац доноси ову одлуку, која се објављује на Порталу јавних набавки у року од три дана од дана доношења и доставља извештај Управи за јавне набавке и Државној ревизорској институцији.